  Майя Бывальцева Анжелика Тихонова корреспондент Алнаш ёросысь Байтэрек гуртын Финн-угор лулчеберетъя шоркарлэн арез улсын «Ӟугыри» творчествоя лаборатория кылдытозы. Ӵектоссы Азьмуртлэн лулчеберет кичӧлтонъёсъя фондэзлэсь грантсэ утӥз. Со сярысь ивортодэтъя «Удмуртия» агентстволэн корреспондентэзлы ӵектослэн авторез, Байтэрек гурт лыдӟиськонниысь библиотекарь Алевтина Тарасова вераз. Ӵектосэз удмуртъёслэсь лулчеберетъя ваньбурлыктэм кылёсбурзэс (нематериальное культурное наследие) утён но улонэ выльысь пыӵатон вылысь малпазы. « Азьло асьмелэн удмуртъёс валче люкаськыса киуж ужало вал ук. Тӥни сыӵе йылолэз библиотекаос пыр выльысен улонэ пыӵатыны малпам, малы ке шуоно, библиотекае али книгалы гинэ уг ветло. Али книга котькытысь лыдӟыны луэ: интернетысь но, кытысь но. Соин ик ми адямиосыз киужъёсъя дышетонэн, мастер-классъёсын, ужрадъёсын кыскыны турттӥськомы » Алевтина Тарасова, «Ӟугыри» ӵектослэн авторез Озьы, ӵектос улсын мылкыд карисьёсты сяме пырем куиськонлы, турынъёслэсь куиськонлы, выжлёгет чильпаны, турынлэсь мунё, сяме пырем мунё но куролэсь солярной пус лэсьтыны дышетозы. Нош киуж ужан вакытэ удмурт литератураысь произведениосты лыдӟозы. Мастер-классъёс Байтэрекын сяна, Алнаш ёросысь эшшо 10 гурт библиотекаосын ортчозы. Отын турынлэсь мунё лэсьтыны, турынэн куиськыны но выжлёгет чильпаны дышетозы. Берпуметӥезъя гуртъёсысь песянайёс дышетӥсьёс луозы. « Ми гуртъёсысь песянайёсты люкалом, кин чильпаськыса котырес выжлёгетъёс керттыны быгатэ. Соя соос наставникъёс луозы. Эшшо соос милемлы йылолъёсыз вералозы, кудъёсыз герӟаськемын киужен. Азьлон ведь трос гинэ валче киуж ужало вал асьмелэн песянайёсмы, песятайёсмы. Соос, валче люкаськыса, шорт мисько вал яке черсон веме каро вал. Трос сыӵе ужрадъёссы вал. Тӥни соос милемлы, пиналъёслыгес ни, шуом, пинал поколенилы, со йылолъёс сярысь вералозы » Алевтина Тарасова, «Ӟугыри» ӵектослэн авторез Радъясьёс вань мастер-классъёсты видеое гожтозы но мерлыко вотэсъёсы поттозы. Озьы ӵектосэ Россиысь 25 финн-угор улосвылъёсысь но кунгож сьӧрысь мылкыд карисьёс пыриськозы. Ӵектосэз туэ оштолэзьысен 2023-тӥ арын южтолэзёзь улонэ пыӵатозы. Мастер-классъёсы 200 пала адямиез кыскозы, нош быдэсак ӵектосэ – 1 сюрс котыр. Йылпумъянъёс «Ӧнер писпу» ёрос фестиваль ортчытыса лэсьтозы. Отын ӵектосэ вань пыриськисьёсты сертификатъёсын но таукаронъёсын пусъёзы. Быдэстэм ужъёсынызы адӟытон радъялозы. Нош библиотекаос песянайёслэсь тодэм киужъёсын герӟаськем йылолъёсты возьматозы. Тодэ вайытом, Азьмуртлэн лулчеберет кичӧлтонъёсъя фондысьтыз грантлы луыса, туэ Удмуртиын удмурт дӥсья «Айшон» ӵектосэз но улонэ пыӵатозы. Тегъёс: Лулчеберет удмуртъёс Алнаш Удмуртия грантъёс  